מחולדה לתל גזר... בין מצפי נוף וכרמי ענבים, מיער חולדה לתל גזר, מתוך סדרת ספרי הטיולים "60 מסלולי טיול בארץ התנ"ך"
מיער חולדה לתל גזר - הגבעות החשופות בחלקה הצפוני של שפלת יהודה, מלאות ועמוסות בכרמי ענבים, מטעי זיתים ושטחים חקלאיים פוריים. מסלול הטיול בין הגבעות מתפתל בין כרמי הענבים, מגיע לתצפיות נהדרות על הסביבה, ומוביל בשיאו אל סיור בחפירות העיר העתיקה גזר. תוך כדי ההליכה נספר על חולדה הנביאה, את שמה שימרו כנראה הכפר העתיק ח'ולדה וקיבוץ חולדה הסמוך, ונדון מדוע נטע נֺח את הכרם הראשון בעולם. כשנגיע לעיר גזר, נוכל לראות כתובות עתיקות וייחודיות, נתרשם משערי העיר שנבנו בימיו של המלך שלמה, ונספר את סיפורה של גזר, שהייתה אחת הערים החשובות בעת העתיקה בארץ ישראל. המסלול מתוך סדרת הספרים 60 מסלולי טיול בארץ התנ"ך, סדרה בת 3 כרכים
נקודת מוצא: יער חולדה, סמוך לקיבוץ חולדה. נקודת סיום: צומת שבילים למרגלות תל גזר, סמוך ליישוב כרמי יוסף. סוג המסלול: חד כיווני. מכיוון שהמסלול מתחיל בנקודה אחת ומסתיים באחרת, יש צורך בשתי מכוניות. אופי המסלול: מתאים לקבוצות קטנות, למשפחות ולזוגות. דרגת הקושי: קלה. עונה מועדפת: מתאים לכל עונות השנה. אורך המסלול: כ-6.5 קילומטר. משך הטיול: 5-4 שעות, כולל עצירות לקריאה ולימוד מעמיק. אופי ההליכה: המסלול עובר בשבילים רחבים ומתונים, וכולל ירידות ועליות קצרות. הסיור בתל גזר נעשה בשבילים צרים, והוא חשוף לשמש לכל אורכו. עומס: לא עמוס בדרך כלל. ניקיון המסלול: נקי בדרך כלל. ציוד מומלץ: תנ"ך. תשלום ושעות פתיחה: ללא תשלום וללא הגבלת שעות. מפת סימון שבילים: מספר 9 – מבואות ירושלים.